Η αλήθεια είναι πως η χρονιά ξεκίνησε με όνειρα και φιλοδοξίες για την ΑΕΚ αλλά δυστυχώς εξελίσσεται αντιστρόφως ανάλογα από ότι περιμέναμε… Λόγω του ρεπορτάζ, είμαστε υποχρεωμένοι να καταγράφουμε δεδομένα και γεγονότα. Στα blog πολλές φορές γράφουμε με συναίσθημα, διότι καλώς ή κακώς υπάρχει πάντα και αυτό στη ζωή μας και δεν έχουμε αρνηθεί ποτέ το «δέσιμο» με τη συγκεκριμένη ομάδα. Αυτό βεβαίως δε σημαίνει ότι θα κάνουμε τα στραβά μάτια, ούτε αυτό που είπε ο Δώνης (να συσπειρωθούν οι δημοσιογράφοι). Δεν είναι αυτή η δουλειά μας.

Πάμε παρακάτω. Η ΑΕΚ βρίσκεται σε ένα κρίσιμο σταυροδρόμι. Αν δεν αρχίσουν οι τομές, θα πρέπει να συνειδητοποιήσουν όλοι πως τα πράγματα ενδέχεται να πάνε ξανά στραβά. Και δεν αναφέρομαι σε μία ήττα σε ντέρμπι από τον Ολυμπιακό ή τον Παναθηναϊκό. Αναφέρομαι στο μέλλον και στο ξενέρωμα. Ευτυχώς ο κόσμος αντέχει ακόμα και βρίσκεται κοντά στην ομάδα. Το ζητούμενο λοιπόν είναι να τους δείξεις πως μετά τα ΤΟΣΑ ΛΑΘΗ, επιτέλους ΕΜΑΘΕΣ και θα κάνεις ότι περνάει από το χέρι σου για να τα διορθώσεις.

Ο Δημήτρης Μελισσανίδης έστω και αργά αναγνώρισε τη γκάφα με τον Λυμπερόπουλο και έδιωξε και τον Καρντόσο. Έδωσε τα κλειδιά στον Ίβιτς και μετά από κουβέντα κράτησε τον Κωστένογλου. Εκείνη την εποχή έδειχνε safe η συγκεκριμένη επιλογή. Για προσωρινή όμως. Όχι για μόνιμη. Αν αυτό το προσωρινό είναι μέχρι το τέλος της σεζόν, όπως θέλουν να είναι οι άνθρωποι της ΑΕΚ θα πρέπει να προετοιμαστούν γιατί αν τα πράγματα κυλήσουν νορμάλ απλά θα «σβήσει» και αυτή η χρονιά, δίχως προσμονή για κάτι καλύτερο. Αν όχι, αυτό το κρύο ζέστη κρύο δε θα είναι δυνατόν να συνεχιστεί.

Το κεφάλαιο «προπονητής»

Κατανοώ τη λογική της παραμονής του «Κωστέ», χωρίς αυτό να σημαίνει πως συμφωνώ. Εμένα βεβαίως αυτό μου δείχνει ότι υπάρχει (προφορική) συμφωνία ήδη με προπονητή και συγκεκριμένα με τον Βλάνταν Μιλόγεβιτς. Όχι φυσικά για τώρα, αλλά για το καλοκαίρι και με προϋποθέσεις. Να μην αποδεχθεί τυχόν πρόταση που θα έρθει στα χέρια του από ομάδα είτε από τα Εμιράτα, είτε από την Κίνα. Η ΑΕΚ δεδομένα του προσφέρει περισσότερα από ότι ο Ερυθρός Αστέρας, αλλά λιγότερα από τους άλλους. Οπότε θα πρέπει να περιμένει, γιατί έχει καταλήξει πως αυτός είναι ο ιδανικός. Εκτός αν τα αποτελέσματα προκαλέσουν τόσο μεγάλες σεισμικές δονήσεις που θα αναγκάσουν την «Ένωση» να στραφεί αλλού.

Θεωρώ ότι η ΑΕΚ θα έπρεπε να κάνει την υπέρβαση και να πάει σε προπονητή μετά την Τρίπολη, αλλά επέλεξε να πάει… safe και βλέπουμε. Και αυτό γιατί άκουσε η ίδια η ΑΕΚ τους παίκτες. Οι οποίοι ΑΠΑΓΟΡΕΥΕΤΑΙ να έχουν άποψη! Σε κανένα κανονικό club δεν πρέπει οι «εργαζόμενοι» να έχουν άποψη για τον προπονητή. Σε καμία δουλειά δε γίνεται αυτό. Ο προπονητής είναι ο ΔΙΕΥΘΥΝΤΗΣ και οι παίκτες οι ΥΦΙΣΤΑΜΕΝΟΙ του. Κάνεις λοιπόν αυτό που σου λέει ο ΠΡΟΪΣΤΑΜΕΝΟΣ. Είτε συμφωνείς, είτε όχι. Αν διαφωνείς φεύγεις. Δεν πας… παραπάνω για να βάλεις «μέσο» να φας τον ΔΙΕΥΘΥΝΤΗ. Και εννοείται πως αν το κάνεις αυτό, ΕΥΘΥΝΗ έχεις τόσο εσύ, όσο και αυτός που βοήθησε στο να φαγωθεί ο προπονητής!

Στην ΑΕΚ για να γίνουν χατίρια «φαγώθηκε» ο Κετσπάγια, «φαγώθηκε» ο Ουζουνίδης, «φαγώθηκε» και ο Καρντόσο. Μπορεί να ήταν κάκιστοι προπονητές. Οι χειρότεροι. Μόνο που ο τρόπος που λειτουργούσε μέχρι πρόσφατα η ΑΕΚ ήταν λάθος. Ας ελπίσουμε ότι με τον Ίβιτς αυτό θα αλλάξει!

Το ρόστερ της ΑΕΚ

Τερματοφύλακες: Αυτή τη στιγμή έχουμε τρεις γκολκίπερ. Τον Μπάρκα που έχουμε μήνες να τον δούμε να παίρνει μόνος του ένα ματς, τον Τσιντώτα που είναι μονίμως στη σκιά του πρώτου και τον Αθανασιάδη δεν τον έχουμε δει ακόμα. Μέχρι να πωληθεί ο πρώτος ο δεύτερος και ειδικότερα ο τρίτος θα είναι όπως ήταν ο Κοφινάς πίσω από τον Οικονομόπουλο και τον Μήνου! Θα κινδυνεύουν να «καούν» όπως ο Γιαννίκογλου. Επίσης βάσει των εμφανίσεων που έχουν κάνει, εμένα δεν με έχουν πείσει.

Θα προτιμούσα να έχω έναν… Σορεντίνο έναν από τους τρεις προαναφερόμενους πίσω του και έναν μικρό ως τρίτο που θα προπονείται με την πρώτη ομάδα και θα παίζει με την U-18. Κάποιον που θα μπορούσε να γίνει Μιχαηλίδης ή Χιώτης, πίσω από τον Ατματσίδη!

Ακραίοι μπακ: Ο Μπακάκης έχει συμβόλαιο μέχρι το 2023. Ο Λόπες μέχρι το 2022. Ο Παουλίνιο μέχρι το 2021 και ο Χουλτ μένει ελεύθερος το καλοκαίρι, όπως και ο Βασιλαντωνόπουλος. Η ΑΕΚ χρειάζεται έναν καλύτερο δεξιό μπακ και έναν καλύτερο αριστερό μπακ από αυτούς που βρίσκονται ήδη στο δυναμικό της. Χρειάζεται έναν Μπορμπόκη και έναν Κασάπη. Που θα ανεβαίνουν και θα μπορούν να βγάλουν μία σέντρα της προκοπής και θα είναι και αξιόπιστοι αμυντικά. Και πίσω τους ας είναι όποιος… επιλέξει η ίδια η ΑΕΚ για εναλλακτική επιλογή.

Κεντρικοί αμυντικοί: Στα στόπερ το έγραφα και το καλοκαίρι έχουν γίνει «εγκλήματα». Ο Τσιγκρίνσκι δεν έχει βγάλει τραυματισμούς, αλλά δεν κάνει τις εμφανίσεις των προηγούμενων ετών. Ο Βράνιες πουλάει εξαιρετικά οπαδιλίκι, αλλά σε καμία περίπτωση δεν είναι αυτός της σεζόν του τίτλου, ο Οικονόμου απογοητεύει με τις εμφανίσεις του και ο Σβάρνας είναι ο τέταρτος σου στόπερ!

Το καλοκαίρι τελειώνει το συμβόλαιο του Ουκρανού, ο δανεισμός του Βόσνιου και μένεις με τους δύο Έλληνες. Η λογική λέει ότι παίρνεις έναν στόπερ τώρα και δύο το καλοκαίρι για να κρατήσεις έναν εκ των Οικονόμου και Σβάρνα για τέταρτο. Ο ένας πάσει θυσία αριστεροπόδαρος!

Μέσοι: Σιμόες, Κρστίτσιτς, Σιμάο, Γαλανόπουλος, Σαμπανάτζοβιτς. Είμαι σίγουρος ότι θα διαφωνήσω με πολλούς, αλλά εγώ τον Πορτογάλο και εκ των αρχηγών δεν τον αλλάζω. Ο Κρστιτσιτς δεν έχει πείσει και με δική του ευθύνη και ο Σιμάο είναι 8άρι προς το δέκα και σε καμία περίπτωση προς το 6. Ο Γαλανόπουλος μπαίνει στη βιτρίνα για πώληση και τον «Σάμπα» τζούνιορ δεν τον έχουμε δει.

Ακούω, διαβάζω και βλέπω ότι η ΑΕΚ χρειάζεται ένα 6 σε στιλ Ντιόπ. Εξαιρετικός παίκτης και λείπει η δύναμή του. Θα προτιμούσα όμως έναν… Κατσουράνη. Που ήξερε τι είναι το ψηλό παιχνίδι, σου έδινε γκολ, κουβαλούσε μπάλα και ήξερε τι να κάνει και πως να το πάρει. Δε θες… Εσίτι σε καμία περίπτωση. Για θυμηθείτε τριάδα στον άξονα με Κατσουράνη, Ζαγοράκη και Τσάρτα και εναλλακτικές με Μαλαδένη και Πέτκοφ… Υπάρχει και ο… Ζεράλδες, μέχρι να φύγει. Άλλο ένα φιάσκο!

Ακραίοι επιθετικοί: Ξεκινάμε από τα βασικά. Ο Μάνταλος ΔΕΝ είναι ακραίος. Πρέπει να παίζει είτε πίσω από τον επιθετικό, είτε 8άρι. Ο Αλμπάνης δεν έχει συνέχεια και φταίει αυτός. Θα πρέπει να διεκδικήσει με τις εμφανίσεις του ότι ο Μασούρας στον Ολυμπιακό, ο Λημνιός στον ΠΑΟΚ ή ο Χατζηγιοβάννης στον Παναθηναϊκό. Από τον Βέρντε περιμένω πολλά περισσότερα. Ας ελπίσουμε ότι η αρχική εικόνα ήταν το στάδιο της προσαρμογής. Από τον Ντέλετιτς πλην του γκολ με τον ΠΑΟΚ δεν έχω δει τίποτα! Η ΑΕΚ θέλει δύο εξτρέμ. Τον ένα μάλιστα τον Ιανουάριο.

Επιθετικοί: Τον Ολιβέιρα τον κρατάς πάσει θυσία. Σου έχει δείξει ότι είναι ικανός να πάρει την ομάδα στην πλάτη του. Πρέπει όμως να βάλει το εγώ του κάτω από την ομάδα. Είναι κέρδος για την ΑΕΚ το ότι θέλει να επιστρέψει στην Εθνική, αλλά όχι αυτό να αποβεί εις βάρος της.

Ο Λιβάια είναι παικταράς. Θα πρέπει όμως να επιλέξει η ΑΕΚ αν θα τον έχει… ισότιμο συνομιλητή της ή αν θα του ξεκαθαρίσει ότι το μόνο που πρέπει να κάνει είναι να παίζει μπάλα! Ο Κλωναρίδης συνέβαλλε στην είσοδο στους ομίλους του Champions League πέρσι. Ρόλο και θέση ξεκάθαρη δεν έχει. Ο Γιακουμάκης κάνει καριέρα στην ΑΕΚ εξαιτίας του γκολ στο «Γ. Καραϊσκάκης». Θα ήθελα άλλον έναν επιθετικό αξίας, ώστε και το rotation να είναι καλύτερο και να μπορείς να περιμένεις κάτι από την αλλαγή ενός εκ των δύο επιθετικών σου.

Oι μικροί της ΑΕΚ

Οι… πιτσιρικάδες: Η ΑΕΚ δεν ξέρει να τους εκμεταλλευτεί και να τους αναδείξει. Και μόνο που τόσα χρόνια παλεύει να «βγάλει» τον Γαλανόπουλο το αποδεικνύει αυτό. Ας βρει μία ομάδα στη Super League ή σε πρώτη κατηγορία στο εξωτερικό να τους στείλει και να τους αναδείξει. Για παράδειγμα στην Κύπρο και να έχει εκεί έναν δικό της άνθρωπο να της στέλνει κάθε εβδομάδα αναφορά προόδου. Όχι να τους «πετάει» δεξιά και αριστερά και να τους υποδέχεται ξανά στην πρώτη του επόμενου καλοκαιριού.

Αυτή τη στιγμή υπάρχουν οι Σταμούλης, Σαρδέλης, Μπότος και Γιούσης. Από κανέναν δεν περιμένει απολύτως τίποτα άμεσα. Οι τρεις πρώτοι μπορούν να συμπληρώνουν μόνο τη 18άδα στα ματς του Κυπέλλου. Ο τελευταίος ούτε αυτό…

ΥΓ: Εννοείται πως δεν κάνουμε καμία ΥΠΟΔΕΙΞΗ για το ποιον πρέπει να πάρει η ΑΕΚ, είτε προπονητή, είτε παίκτη, ούτε φυσικά λέμε ποιον να διώξει. Δεν είναι αυτή η δουλειά μας. Δεν είμαστε ούτε προπονητές, ούτε Τεχνικοί Διευθυντές, ούτε γνωρίζουμε τα οικονομικά δεδομένα. Προσπαθούμε απλά να εκφράσουμε τη λογική που αντιλαμβανόμαστε εμείς το ποδόσφαιρο και πως θεωρούμε ότι θα βελτιωνόταν η ομάδα. Μπορεί να είμαστε σωστοί, μπορεί και λάθος…

Ευτυχώς πάντως δεν είμαστε ούτε ο Δημήτρης Μελισσανίδης, ούτε ο Ίλια Ίβιτς… Αυτοί έχουν το καρπούζι και το μαχαίρι. Αυτοί αποφασίζουν και κρίνονται για αυτά που κάνουν…